Shiga
Yemase hta ai Slg. Naw Chyan hpe Myen asuya hpyenla ni gap sat
- Post 06 September 2012
- Last Updated on 06 September 2012
- By KNG
- Hits: 580
Hpakan ga yemase (hka n gashin ai lungseng) hta sha ai Maw Wan mare masha Salang Kareng Naw Chyan gaw, Sept. praw 5, mani bat Masum ya shani Myen asuya hpyenla ni gap ai sinat ningma hte n nga mat sai re.
Slg. Naw Chyan hpe Sharaw Hka maw Shwe Innwa Company kaw buga ten jahpawt hkying 9 daram hta asuya hpyenla ni rim la nna du kaw sinat gap ai re lam, jinghku ni tsun ai.
Hpakan tsirung kaw n nga mat ai Slg. Naw Chyan a du hpe ga yu ai shaloi, sinat kadun pala langai rawng taw nga ai lam, myit-chyaw-mu ai ni tsun ai.
Ma lahkawng a kawa Slg. Kareng Naw Chyan gaw Maw Wan Hkalup Nawku Hpung a hpung masha langai rai nna, shi a moimang hpe daini bat Mali Ya shani Maw Wan kaw makoi mayan akyu hpyi hpawng galaw sai lam chye lu ai.
Laning mi daram majan kaba n byin ai Hpakan Uru Sengmaw Ga hta, asuya hpyen kaba htu wa ai majaw, lai wa sai shata August 19 kaw nna Wunpawng Mungdan Shanglawt Hpyendap (KIA) Dap 6 hte laja lana gap hkat wa ai lam re.
Bat mi jan majan a majaw, hpyen yen masha (IDP) ni mun kaba pru wa nna, shanhte hta law malawng gaw tinang buga ni de nhtang wa mat nna, ya ten, tsin-yam 6,000 jan gaw Hpakan myu kata Hkristan nawku hpung ni, bukda hpungkyi jawng ni hte jinghku jing yu nta ni kaw shingbyi nga ai lam, garum ntum nga ai nawku hpung sara ni tsun ai.
Aten kadun laman Hpakan majan hkring mat na masa n mu ai hte, asuya hpyenla ni gaw maw ginra ni hta mungshawa ni hpe pawta (porter) lahkawn nna, hpyen uniform jahpun let shawnglam de woi hkawm ngai lam, buga masha ni tsun ai.
Bai nna, Myen hpyenla ni gaw maw ginra hte hkrunlam kaw hkrum ai mungshawa ni a nga manga sutgan ja gumhpraw ni hpe mung mya la nga ai lam, KNG Jinghpaw Shiga Dap sagawn chye lu ai.
knc_Latn kac_Latn eng_Latn eng_Latn ces_Latn lim_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn